CELEX: 52018PC0719
Language: ro
Date: 2018-10-22
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentul (UE) nr. 516/2014 al Parlamentului European și al Consiliului în ceea ce privește reangajarea sumelor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului sau alocarea acestora pentru alte acțiuni din cadrul programelor naționale

COMISIA EUROPEANĂ
            Bruxelles, 22.10.2018
            COM(2018) 719 final
            2018/0371(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentul (UE) nr. 516/2014 al Parlamentului European și al Consiliului în ceea ce privește reangajarea sumelor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului sau alocarea acestora pentru alte acțiuni din cadrul programelor naționale
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               În scopul furnizării de sprijin pentru punerea în aplicare a deciziilor Consiliului de instituire a unor măsuri provizorii în domeniul protecției internaționale în beneficiul Italiei și al Greciei
                  1
                și a Deciziei Consiliului privind admisia legală din Turcia
                  2
               , în cadrul Fondului pentru azil, migrație și integrare (FAMI) au fost angajate sume destinate programelor naționale ale statelor membre. Cele două decizii ale Consiliului
                  3
                au permis transferul efectiv, din Grecia și Italia, al unui număr de 34 705 de solicitanți care aveau nevoie de protecție internațională și admiterea legală, din Turcia, a unui număr de 5 345 de persoane care aveau nevoie de protecție internațională. Calendarul prevăzut de aceste decizii și termenele de aplicare a acestora s-au încheiat. 
            
            
               
                  Din cele 843 de milioane EUR angajate în cursul anului 2016, în cadrul FAMI, pentru programele naționale ale statelor membre, sunt încă disponibile aproximativ 567 milioane EUR. În conformitate cu regula de dezangajare stabilită în Regulamentul de stabilire a dispozițiilor generale privind Fondul pentru azil, migrație și integrare
                     4
                  , plățile aferente acestor angajamente ar trebui să fie efectuate până la sfârșitul anului 2018, după care sumele respective nu vor mai putea fi utilizate de statele membre pentru programele lor naționale în temeiul Fondului pentru azil, migrație și integrare. 
               
               
                  În urma discuțiilor purtate cu Parlamentul European și cu Consiliul în cursul anului 2018, Comisia propune o serie de modificări tehnice ale articolului 18 din Regulamentul (UE) nr. 516/2014
                     5
                  , cu scopul de a permite statelor membre să utilizeze fondurile angajate rămase pentru a răspunde priorităților Uniunii din domeniul migrației, inclusiv pentru a realiza transferuri după expirarea termenului de aplicare a deciziilor Consiliului. De asemenea, propunerea ar extinde grupul-țintă de persoane eligibile pentru transfer prevăzut de actualul FAMI, și anume beneficiarii de protecție internațională, pentru a include și solicitanții de protecție internațională eligibili pentru un transfer efectuat în temeiul regulamentului Dublin (cum era cazul în deciziile Consiliului menționate anterior). 
               
               
                  Datorită acestei modificări, statele membre vor putea să dea dovadă în continuare de solidaritate atunci când pun în aplicare în mod concret deciziile de transfer Dublin. Mai mult, prezenta propunere ar oferi statelor membre posibilitatea de a utiliza această finanțare pentru alte acțiuni definite în Regulamentul privind Fondul pentru azil, migrație și integrare, în afara celor de transfer și relocare, atunci când acest lucru este justificat în mod corespunzător în programele naționale, care vor trebui să fie revizuite în acest scop
                     6
                  . Reexaminarea intermediară a Fondului pentru azil, migrație și integrare a confirmat faptul că statele membre se confruntă cu nevoi variate și considerabile în domeniile azilului, integrării și returnării. 
               
               
                  Propunerea permite statelor membre să reangajeze sau să transfere sume în cadrul programelor naționale prin revizuirea programelor lor naționale. De asemenea, aceasta prelungește cu cel mult șase luni termenul pentru dezangajarea sumelor rămase care au fost angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului, astfel încât statele membre să dispună de suficient timp pentru a-și revizui programele naționale aducându-le modificările necesare legate de eventualele reangajări sau transferuri de fonduri. În acest scop, se propune derogarea de la articolul 50 din Regulamentul (UE) nr. 514/2014
                     7
                  . În plus, propunerea cuprinde și o dispoziție prin care termenul pentru utilizarea sumelor în cauză este prelungit cu încă doi ani după aprobarea revizuirilor programelor naționale de către Comisie, pentru a oferi statelor membre suficient timp pentru punerea în aplicare a acțiunilor în sprijinul cărora vor fi reangajate sau transferate sumele respective.  
               
               
                  Pentru ca sumele angajate pentru sprijinirea punerii în aplicare a Deciziilor (UE) 2015/1523 și (UE) 2015/1601 ale Consiliului să rămână disponibile în programele naționale ale statelor membre în vederea sprijinirii transferului și a altor priorități ale Uniunii din domeniile migrației și azilului și pentru a se evita dezangajarea acestor sume, este esențial ca modificările tehnice propuse a fi aduse articolului 18 din Regulamentul (UE) nr. 516/2014 să fie adoptate și să intre în vigoare înainte de sfârșitul anului 2018. 
               
            
            
               •Coerența cu dispozițiile existente în domeniul de politică
            
            
               
                  Prezenta propunere este coerentă cu prioritățile de politică ale Uniunii din domeniile migrației și azilului, permițând statelor membre să utilizeze în continuare sumele rămase care au fost angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului în ceea ce privește prioritățile Uniunii din domeniile migrației și azilului, prin intermediul programelor lor naționale.
               
            
            
               •Coerența cu alte politici ale Uniunii
            
            
               
                  Modificarea tehnică propusă este coerentă cu celelalte propuneri și inițiative adoptate de Comisia Europeană. Fondul pentru azil, migrație și integrare a reprezentat un instrument important care a venit în completarea acțiunilor UE din domeniile frontierelor și securității, în special prin furnizarea de sprijin financiar pentru înființarea de hotspoturi și pentru asigurarea funcționării acestora. În particular, sprijinul coordonat furnizat prin intermediul Fondului pentru azil, migrație și integrare și al Fondului pentru securitate internă s-a dovedit a fi esențial pentru a asigura gestionarea armonioasă a cazurilor în hotspoturi, inclusiv direcționarea persoanelor în cauză către procedurile corespunzătoare. Alături de Fondul social european și în coordonare cu acesta, FAMI a furnizat sprijin și pentru integrarea resortisanților țărilor terțe și a venit în completarea sprijinului furnizat prin intermediul instrumentelor de finanțare externă ale UE în ceea ce privește punerea în aplicare a politicilor UE legate de aspectele externe ale migrației. Propunerea de modificare a Fondului pentru azil, migrație și integrare va permite sporirea sprijinului în favoarea acțiunilor din aceste domenii.  
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Prezenta propunere modifică Regulamentul (UE) nr. 516/2014 și se bazează pe articolul 78 alineatul (2) și pe articolul 79 alineatele (2) și (4) din Tratatul privind funcționarea Uniunii Europene, care conferă Uniunii competența de a lua măsuri în domeniile azilului, imigrației, gestionării fluxurilor de migrație, tratamentului echitabil al resortisanților țărilor terțe aflați în situație de ședere legală în statele membre, combaterii imigrației ilegale și a traficului de persoane, inclusiv prin cooperarea cu țări terțe. 
            
            
               Aceste articole constituie temeiuri juridice compatibile având în vedere poziția Regatului Unit, a Irlandei și a Danemarcei referitor la domeniile vizate de articolele respective; articolele prevăd, în consecință, reguli de vot compatibile în Consiliu. În cazul fiecăruia dintre acestea se aplică procedura legislativă ordinară. 
            
            
               •Subsidiaritate 
            
            
               
                  Prezenta propunere respectă principiul subsidiarității. Permițând statelor membre să utilizeze în continuare sumele rămase care au fost angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului pentru realizarea de transferuri, precum și, în circumstanțe justificate în mod corespunzător, pentru alte acțiuni din cadrul programelor lor naționale, propunerea va conduce la o valoare adăugată la nivelul Uniunii mai mare decât cea care ar decurge din acțiunile individuale ale statelor membre.
               
            
         
         
            
               •Proporționalitate
            
            
               
                  Propunerea se limitează la ajustările tehnice necesare. 
               
            
            
               •Alegerea instrumentului
            
            
               
                  Instrumentul propus: modificarea regulamentului în vigoare. 
               
               
                  Având în vedere cadrul juridic, este necesar să se propună modificări ale Regulamentului (UE) nr. 516/2014 și să se prevadă derogări de la Regulamentul (UE) nr. 514/2014.
               
            
            
               3.REZULTATE ALE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Consultările informale desfășurate cu comisia competentă a Parlamentului European și cu grupul de lucru competent al Consiliului au evidențiat un consens cu privire la necesitatea modificărilor de ordin tehnic prevăzute în prezenta propunere.
               
            
            
               4.IMPLICAȚII BUGETARE
            
            
               
                  Scopul modificării tehnice propuse este de a garanta faptul că sumele angajate în 2016 pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului rămân la dispoziția statelor membre în cadrul programelor naționale ale acestora, pentru finanțarea transferurilor, precum și, dacă se oferă justificări adecvate în acest sens cu ocazia revizuirii programului național, pentru alte acțiuni din domeniile migrației și azilului. Nu este, astfel, necesară nicio finanțare suplimentară din bugetul Uniunii pentru punerea în aplicare a modificărilor propuse ale Regulamentului (UE) nr. 516/2014.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Prezenta propunere nu are consecințe asupra mecanismelor existente de monitorizare, evaluare și raportare prevăzute de Regulamentul privind Fondul pentru azil, migrație și integrare, care vor continua să se aplice.
               
            
            
               •Explicații detaliate cu privire la dispozițiile specifice ale propunerii
            
            
               
                  Primul obiectiv al prezentei propuneri este de a permite utilizarea sumelor rămase, care au fost angajate în cadrul Fondului pentru azil, migrație și integrare pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului, în vederea promovării priorităților UE din domeniile migrației și azilului, inclusiv în ceea ce privește transferul. Această utilizare ar fi posibilă pentru o perioadă prelungită de doi ani de la aprobarea revizuirii programelor naționale de către Comisie și ar permite utilizarea acestor fonduri și în alte scopuri decât transferul, prin revizuiri ale programelor naționale ale statelor membre. În același timp, propunerea ar extinde definiția grupului-țintă al persoanelor eligibile pentru transfer, astfel încât să le ofere statelor membre flexibilitate sporită la punerea în aplicare a măsurilor de solidaritate.
               
               
                  Prin urmare, propunerea modifică articolul 18 din Regulamentul (UE) nr. 516/2014 prin inserarea cuvintelor „solicitanților de protecție internațională sau” înaintea cuvintelor „beneficiarilor de protecție internațională ”. 
               
               
                  În al doilea rând, propunerea modifică articolul 18 din Regulamentul (UE) nr. 516/2014, făcând posibilă reangajarea sumele angajate pentru sprijinirea punerii în aplicare a Deciziilor (UE) 2015/1523 și (UE) 2015/1601 ale Consiliului în scopul realizării de transferuri sau făcând posibil transferul sumelor în cauză către alte acțiuni definite în Regulamentul privind Fondul pentru azil, migrație și integrare, în funcție de nevoile statelor membre. Reangajarea sau transferul ar trebui să fie justificat în mod corespunzător în cadrul unei revizuiri a programului național, care va trebui să primească aprobarea Comisiei. Este indicat ca aceste transferuri sau reangajări să nu aibă loc decât o singură dată, având în vedere principiul bunei gestiuni financiare și respectarea regulii de dezangajare prevăzute la articolul 50 din Regulamentul (UE) nr. 514/2014.
               
               
                  În al treilea rând, propunerea introduce o dispoziție la articolul 18 din Regulamentul (UE) nr. 516/2014 care revizuiește regula de dezangajare prevăzută la articolul 50 din Regulamentul (UE) nr. 514/2014, astfel încât sumele rămase care au fost angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului să poată fi utilizate pentru o perioadă suplimentară de doi ani. În acest scop, dispoziția propusă prevede că sumele în cauză vor fi considerate ca fiind angajate în cursul exercițiului aferent anului revizuirii programului național prin care se aprobă reangajarea acestor sume sau transferul acestora către alte acțiuni din cadrul programului național.
               
            
            
               În cele din urmă, propunerea prelungește termenul pentru dezangajarea automată a sumelor cu o perioadă de șase luni. Această dispoziție constituie o derogare de la articolul 50 alineatul (1) din Regulamentul (UE) nr. 514/2014 și este necesară pentru ca statele membre și Comisia să poată finaliza procedura de revizuire a programelor naționale, menționată la articolul 14 din Regulamentul (UE) nr. 514/2014.
            
            
               2018/0371 (COD)
            
         
         
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentul (UE) nr. 516/2014 al Parlamentului European și al Consiliului în ceea ce privește reangajarea sumelor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului sau alocarea acestora pentru alte acțiuni din cadrul programelor naționale
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 78 alineatul (2) și articolul 79 alineatele (2) și (4),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Scopul prezentului regulament este de a permite fie reangajarea sumelor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului, prevăzute în Regulamentul (UE) nr. 516/2014 al Parlamentului European și al Consiliului
                  8
               , fie alocarea acestora către alte acțiuni din cadrul programelor naționale, în conformitate cu prioritățile Uniunii și cu nevoile statelor membre în domeniul migrației și azilului.
            
            
               (2)Comisia a angajat fonduri pentru programele naționale ale statelor membre în cadrul Fondului pentru azil, migrație și integrare, pentru a sprijini punerea în aplicare a Deciziilor (UE) 2015/1523
                  9
                și (UE) 2015/1601 ale Consiliului
                  10
               . Decizia (UE) 2015/1601 a fost modificată prin Decizia (UE) 2016/1754 a Consiliului
                  11
               . Între timp, aceste decizii au încetat să se mai aplice.
            
            
               (3)O parte din fondurile alocate în temeiul Deciziilor (UE) 2015/1523 și (UE) 2015/1601 în 2016 sunt în continuare disponibile în programele naționale ale statelor membre.
            
            
               (4)Statele membre ar trebui să aibă posibilitatea de a utiliza sumele menționate anterior pentru a continua să realizeze transferuri prin reangajarea sumelor respective pentru aceeași acțiune din programele naționale. În plus, ar trebui să fie posibil, dacă acest lucru este justificat în mod corespunzător cu ocazia revizuirii programelor naționale ale statelor membre, să se utilizeze aceste fonduri pentru a aborda și alte provocări din domeniul migrației și azilului, în conformitate cu Regulamentul privind Fondul pentru azil, migrație și integrare. Nevoile statelor membre în aceste domenii sunt în continuare importante. Reangajarea sumelor menționate mai sus pentru aceeași acțiune sau transferul lor către alte acțiuni din cadrul programului național nu ar trebui să fie posibil decât o singură dată și cu aprobarea Comisiei. 
            
            
               (5)Grupul-țintă eligibil pentru transfer ar trebui să fie extins pentru a oferi mai multă flexibilitate statelor membre în efectuarea transferurilor. 
            
            
               (6)Statele membre și Comisia ar trebui să aibă la dispoziție suficient timp pentru a revizui programele naționale astfel încât acestea să încorporeze schimbările relevante aduse de prezentul regulament de modificare. Prin urmare, ar trebui să se aplice o derogare de la articolul 50 alineatul (1) din Regulamentul (UE) nr. 514/2014 al Parlamentului European și al Consiliului
                  12
                în privința sumelor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului, prin care să se prelungească cu șase luni termenul prevăzut pentru dezangajare pentru a permite finalizarea procedurii de revizuire a programelor naționale, menționată la articolul 14 din Regulamentul (UE) nr. 514/2014
            
            
               (7)De asemenea, statele membre ar trebui să dispună de suficient timp pentru a utiliza sumele reangajate pentru aceeași acțiune sau transferate către alte acțiuni înainte de dezangajarea acestor sume. Astfel, după ce Comisia aprobă aceste reangajări sau transferuri de sume în cadrul programului național, sumele în cauză ar trebui considerate ca fiind angajate în cursul exercițiului aferent anului revizuirii programului național care aprobă reangajarea sau transferul în cauză. 
            
            
               (8)Prezentul regulament de modificare nu aduce atingere finanțării disponibile în temeiul articolului 17 din Regulamentul (UE) nr. 516/2014.
            
            
               (9)[În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, aceste state membre și-au notificat dorința de a participa la adoptarea și la aplicarea prezentului regulament.]
            
            
               SAU
            
            
               (10)[În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, aceste state membre nu participă la adoptarea prezentului regulament, nu au obligații în temeiul acestuia și nu fac obiectul aplicării sale.]
            
         
         
            
               SAU
            
            
               (10)[În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, Regatul Unit nu participă la adoptarea prezentului regulament, nu are obligații în temeiul acestuia și nu face obiectul aplicării sale.
            
            
               (10a)În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, Irlanda și-a notificat (, prin scrisoarea din...,) dorința de a participa la adoptarea și la aplicarea prezentului regulament.]
            
            
               SAU 
            
            
               (10)[În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, Regatul Unit și-a notificat (, prin scrisoarea din...,) dorința de a participa la adoptarea și la aplicarea prezentului regulament.
            
            
               (10a)În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, Irlanda nu participă la adoptarea prezentului regulament, nu are obligații în temeiul acestuia și nu face obiectul aplicării sale.]
            
            
               (11)În conformitate cu articolele 1 și 2 din Protocolul (nr. 22) privind poziția Danemarcei, anexat la TUE și la TFUE, Danemarca nu participă la adoptarea prezentului regulament, nu are obligații în temeiul acestuia și nu face obiectul aplicării sale.
            
            
               (12)Având în vedere necesitatea de a se evita dezangajarea finanțărilor rămase angajate pentru a sprijini punerea în aplicare a Deciziilor (UE) 2015/1523 și (UE) 2015/1601 ale Consiliului, prezentul regulament ar trebui să intre în vigoare la data publicării în Jurnalul Oficial.
            
            
               (13)Prin urmare, Regulamentul (UE) nr. 516/2014 ar trebui modificat,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificări ale articolului 18 din Regulamentul (CE) nr. 516/2014
            
            
            
               Articolul 18 se modifică după cum urmează:
            
            
            
               „Articolul 18
            
            
            
               (1)La alineatul (1), cuvintele „beneficiar de protecție internațională” se înlocuiesc cu cuvintele „solicitant de protecție internațională sau beneficiar de protecție internațională”;
            
            
               (2)Alineatul (3) se înlocuiește cu următorul text: 
            
            
               „(3). Sumele suplimentare menționate la alineatul (1) din prezentul articol se alocă statelor membre prima dată prin deciziile de finanțare individuale de aprobare a programelor lor naționale, în conformitate cu procedura prevăzută la articolul 14 din Regulamentul (UE) nr. 514/2014 și, ulterior, printr-o decizie de finanțare care va fi anexată la decizia de aprobare a programelor lor naționale. Reangajarea acestor sume pentru aceeași acțiune din cadrul programului național sau transferul acestora către alte acțiuni din cadrul programului național este posibil în cazul în care este justificat în mod corespunzător cu ocazia revizuirii programului național respectiv. O sumă nu poate fi reangajată sau transferată decât o singură dată. Comisia aprobă reangajarea sau transferul prin revizuirea programului național.”;
            
         
         
            
            
               (3)Se introduc următoarele alineate: 
            
            
            
               „(3a).În sensul articolului 50 alineatul (1) din Regulamentul (UE) nr. 514/2014, în cazul în care sumele provenite din măsurile provizorii instituite prin Deciziile (UE) 2015/1523 și (UE) 2015/1601 sunt reangajate pentru aceeași acțiune din cadrul programului național sau sunt transferate către alte acțiuni din cadrul programului național în conformitate cu alineatul (3), se consideră că sumele în cauză au fost angajate în cursul exercițiului aferent anului revizuirii programului național care aprobă reangajarea sau transferul în cauză.
            
            
               (3b).Prin derogare de la articolul 50 alineatul (1) din Regulamentul (UE) nr. 514/2014, termenul pentru dezangajarea sumelor menționate la alineatul (3a) se prelungește cu o perioadă de șase luni.”;
            
            
               (4)La alineatul (4), cuvintele „beneficiarilor de protecție internațională” se înlocuiesc cu cuvintele „solicitanților de protecție internațională sau beneficiarilor de protecție internațională”; 
            
            
            
               Articolul 2
            
            
               Intrare în vigoare
               
            
               Prezentul regulament intră în vigoare la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        Deciziile (UE) 2015/1523 și (UE) 2015/1601 ale Consiliului.  
               
               
                  
                     (2)
                  
                        Decizia (UE) 2016/1601 de modificare a Deciziei (UE) 2015/1754 a Consiliului.
               
               
                  
                     (3)
                  
                        Deciziile (UE) 2015/1523 și (UE) 2015/1601 ale Consiliului.  
               
               
                  
                     (4)
                  
                        Articolul 50 din Regulamentul (UE) nr. 514/2014.
               
               
                  
                     (5)
                  
                        Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului (JO L 150, p. 168).
               
               
                  
                     (6)
                  
                        Astfel de acțiuni relevante ar putea fi prioritățile-cheie ale Uniunii în domeniile migrației și azilului, cum ar fi consolidarea sistemelor de azil ale statelor membre, intensificarea efortului de integrare, sporirea returnărilor, îmbunătățirea căilor legale de intrare în Uniune care să le înlocuiască pe cele primejdioase și neregulamentare, precum și consolidarea cooperării cu țările terțe în aceste domenii. 
               
               
                  
                     (7)
                  
                        Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, p. 112).
               
               
                  
                     (8)
                  
                        Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului (JO L 150, 20.5.2014, p. 168).
               
               
                  
                     (9)
                  
                        Decizia (UE) 2015/1523 a Consiliului din 14 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei (JO L 239, 15.9.2015, p. 146).
               
               
                  
                     (10)
                  
                        Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei (JO L 248, 24.9.2015, p. 80). 
               
               
                  
                     (11)
                  
                        Decizia (UE) 2016/1754 a Consiliului din 29 septembrie 2016 de modificare a Deciziei (UE) 2015/1601 de instituire a unor măsuri provizorii în domeniul protecției internaționale în beneficiul Italiei și al Greciei (JO L 268, 1.10.2016, p. 82).
               
               
                  
                     (12)
                  
                        Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).